  Виталий Пронин Пичи Пурга ёросысь С. Зайцева но А. Чернова пумиськизы ёросысьтызы нылпиосын.Пичи Пурга ёрос лыдӟиськонниын «Шунды» огазеяськонлэн тӧроеныз Алина Черноваен но правлениезлэн ёзчиеныз Светлана Зайцеваен пумиськон ортчиз.Нылъёс кыкназы ик Кузебай Герд нимо гимназиез йылпумъямын. Удмурт югдытӥсьёслэн улонэнызы, ужъёсынызы тодматскыса, соослэн но калыкмы понна тыршыны мылкыдзы бурдъяськиз. Соин ик, дыр, пумиськонын соосты «Гердлэсь ужзэ азьланьтӥсьёс» нимазы.Пӧртэм юанъёс чузъяськизы: одӥгъёсызлы тунсыко потӥз нылъёслэн улонзы, мукетъёсызлы - оглом удмурт егитъёслэн малпанъёссы.- К. Герд нимо гимназия трос луонлыкъёс сётэ, - шуэ Светлана Зайцева. - Отын тон быгатӥськод астэ возьматыны но будыны. Кинлы ке яра журналистика - «Уморто» медиацентрын радиопрограммаос пӧрмытъя, кин ке наука борды кыстӥське. Мон сцена вылэ сюрес шедьтӥ: выль кырӟанъёс гожъяны, удмурт калык эктонъя «Чебеляй» студие ветлыны кутски. Эшшо но золгес яратӥ калыкме, солэсь сям-йылолъёссэ, удмурт дӥськутэз -  Ижкартӥ  но дукесэн ветлылӥсько. Малпасько, гимназиын ӧй ке дышетскысал, «шундые» но ӧй сюрысал.Озьы ке но ваньмыз потэ адями бордысь. Алина Чернова мерлыко уже ачиз вамыш лэсьтӥз:- Нырысетӥ курсын мыным туж мӧзмыт луиз, кытчы асме донгыны уг валаськы вал. Соку герӟаськи «шундыосын», правленилэн ёзчиез луи но, гимназиын сямен ик, улонэ яркыт луиз. Али ачим кадь ик егитъёсын кивалтӥсько.Нылъёс озьы ик веразы, удмуртъёс мукет калыкъёслэсь номырин уг висъясько шуыса, соин ик мугъёс ӧвӧл выжыедлэсь палэнтӥськыны, кулэ тыршыны калыкмы понна.- Ми сыӵе ик быгатӥсесь, визьмоесь, устоесь - ваньзэ лэсьтыны быгатӥськомы. Таӵе малпанэн ми улӥськомы но оскиськомы, мукетъёсыз но сое валало шуыса, - верало нылъёс.Ортчемын ни вакыт, куке удмуртъёс керпото вал ас кылзылэсь. Удмурт луыны али тузӥ. Озьы тон быгатӥськод висъяськыны. Таӵе малпанъёсын пумиськонысь кошкизы мукет егитъёс но.Мария Емельянова Теги: Егитъёс  